《汉玉屏风歌》
清代·弘历

君子无事不离玉，琚瑀佩左珩璜右。岂伊玩物重奇淫，五德咸备堪为友。

嶷嶷逾尺汉玉屏，直方大与坤为偶。产之必在方之流，剖之应自和之手。

天球弘璧想同时，结绿垂棘望而走。入土出土千馀年，阅几沧桑静以寿。

藉紫檀架袭锦囊，内府流传岁已久。从无题什岂有待，我欲吟之恧诗丑。

温润密栗无玷瑕，特达孚尹匪绀黝。色得元黄之正中，质具圭璋之素守。

如在郁罗萧台畔，俯视日月数星斗。不为斯篆之秦玺，抑埴徒污方空绶。

不为增碎之汉卮，承浆更滥如渑酒。但为宣室之外屏，义合於古纳自牖。

所期有贤汝不蔽，何虑有谏吾不受。人惟求旧器岂不，徒贵异物斯物诱。

刓真未肯命嗅人，附题权令挥颜柳。